Fit-3 ta' Diċembru 2020, il-Kunsill approva sett ta' konklużjonijiet dwar il-pjan ta' azzjoni l-ġdid tal-Kummissjoni dwar l-Unjoni tas-Swieq Kapitali (CMU), ippubblikat fl-24 ta' Settembru 2020. Is-CMU huwa proġett ta' politika fuq terminu ta' żmien twil li għandu l-għan li jwassal għal suq uniku għall-kapital madwar l-UE. L-objettiv tiegħu huwa li jwassal sabiex ikun hemm fluss ta' investiment u tfaddil madwar l-istati membri kollha għall-benefiċċju taċ-ċittadini, in-negozji u l-investituri. L-avvanz lejn CMU ġenwina sar aktar importanti fil-kuntest tal-kriżi tal-COVID-19 u l-bidla meħtieġa għal ekonomija diġitali u sostenibbli. Dan kollu ser iwassal għal żieda fil-ħtiġijiet ta' finanzjament min-naħa tal-kumpaniji u l-SMEs tal-UE, li ma jistgħux jiġu sostnuti mill-banek waħedhom. Fid-dawl ta' dan, fil-pjan ta' azzjoni għas-CMU l-ġdid tagħha, il-Kummissjoni ddeskriviet għadd ta' miżuri mfassla biex isir progress reali fl-approfondiment tas-CMU. Bil-konklużjonijiet tiegħu, il-Kunsill għandu l-għan li jagħti direzzjoni politika għal ħidma futura f'dan il-qasam. Il-konklużjonijiet jistabbilixxu l-prijoritajiet tal-Kunsill fost il-miżuri deskritti, biex jipprovdu gwida lill-Kummissjoni meta tħejji inizjattivi futuri ta' leġiżlazzjoni u oħrajn mhux leġiżlattivi. Il-konsegwenzi ekonomiċi tal-COVID-19 u t-tranżizzjoni lejn ekonomija tal-UE sostenibbli u diġitali kif ukoll il-Brexit jenfasizzaw il-ħtieġa għal swieq kapitali aktar b'saħħithom u verament integrati fl-Unjoni Ewropea. Swieq kapitali li jiffunzjonaw tajjeb huma kruċjali għaċ-ċittadini u l-kumpaniji tagħna li jipprovdu opportunitajiet ta' investiment aħjar u aċċess suffiċjenti għall-finanzjament b'mod partikolari għall-intrapriżi żgħar u ta' daqs medju, li huma s-sinsla tal-ekonomija tal-Ewropa. L-istati membri tal-UE qed jibagħtu sinjal qawwi b'appoġġ għall-aċċelerazzjoni tal-ħidma lejn Unjoni tas-Swieq Kapitali ġenwina bl-għoti ta' gwida ċara dwar il-prijoritajiet politiċi dwar inizjattivi leġiżlattivi u dawk mhux leġiżlattivi futuri. Olaf Scholz, Ministru Federali għall-Finanzi u Viċi Kanċillier tal-Ġermanja Il-konklużjonijiet jisħqu li, f'dan l-istadju, għandha tingħata l-ogħla prijorità lil dawk l-azzjonijiet li huma importanti għat-titjib tal-finanzjament tal-ekonomija u b'mod partikolari tal-SMEs u li għandhom il-potenzjal li jappoġġaw irkupru ekonomiku rapidu fil-kuntest tal-pandemija tal-COVID-19. Dawn l-azzjonijiet għandhom jitwettqu malajr kemm jista' jkun u mhux aktar tard minn tmiem l-2021. Il-miżuri li huma meqjusa l-aktar importanti għall-mobilizzazzjoni tal-kapital privat għandhom ukoll jitwettqu malajr kemm jista' jkun. Dawn għandhom jiġu segwiti minn miżuri li huma meqjusa ta' importanza kbira sabiex ikun hemm progress lejn suq kapitali aktar vibranti u globalment kompetittiv fuq terminu qasir u medju. Fost affarijiet oħra, il-Kunsill jenfasizza l-miżuri li ġejjin bħala l-aktar urġenti: l-iffaċilitar tal-aċċess mill-korporazzjonijiet, b'mod partikolari l-SMEs, għall-finanzjament fis-swieq kapitali il-ħolqien ta' punt ta' aċċess uniku għad-data ta' kumpaniji finanzjarji u mhux finanzjarji għall-investituri appoġġ għar-rwol tal-assiguraturi, il-banek u investituri istituzzjonali oħra bħala investituri fit-tul fin-negozji tal-UE it-tisħiħ tal-litteriżmu finanzjarju għall-promozzjoni ta' deċiżjonijiet ta' investiment infurmati sew it-titjib tal-attivitajiet transfruntieri tal-infrastrutturi ta' wara n-negozjar u s-saldu il-promozzjoni ta' aktar konverġenza superviżorja u l-ħidma għall-kisba ta' qafas legali aktar armonizzat għall-attivitajiet regolati tas-suq tal-kapital fl-UE Il-Kunsill iħeġġeġ lill-Kummissjoni biex taħdem ukoll fuq inizjattivi aktar kumplessi u li jieħdu ħafna ħin. Dawn jinkludu: iż-żieda fil-konverġenza tar-riżultati tal-proċeduri ta' insolvenza it-tisħiħ tal-fiduċja tal-investituri u l-iffaċilitar tal-investimenti transfruntiera billi jiġu evalwati defiċits possibbli fir-regoli dwar l-infurzar tar-rappurtar finanzjarju ta' kumpaniji elenkati Konklużjonijiet tal-Kunsill dwar il-Pjan ta' Azzjoni tal-Kummissjoni għas-CMU